Opposisjonen i Vågå rystet: Øygard må gå av
Det største opposisjonspartiet i Øygards hjemkommune er rystet over detaljene som kom frem i Sør-Gudbrandsdal tingrett fredag. I retten la aktoratet frem flere Skype-meldinger fra den overgrepstiltalte ordføreren til den nå 16 år gamle jenta - meldinger som opposisjonspartiet Bygdalista mener er av en slik karakter at Øygard må gå. - Vi er voldsomt skuffet over Rune. Ordførervervet er det høyeste tillitsvervet man kan ha i en kommune, og vi er klinkende klare på at han har forvaltet det på en upassende måte, sier Tor Valdvik, kommunestyrerepresentant for Bygdalista i Vågå. GIÆVER KOMMENTERER:En usunn farsfigur Valdvik uttaler seg også på vegne av lederen av Bygdalista, Svein Blankenborg, sine vegne. De understreker at Øygard ikke er dømt, men uttaler seg basert på de innrømmelser Øygard har kommet med i retten.Han sier at de har respekt for mye bra Øygard har gjort for bygda, men at denne saken er belastende. - Han bør gå av nå. Hvis han blir frikjent får han heller stille til valg igjen i 2015. Det kan jeg leve godt med, sier Valdvik.Arbeiderpartiet i Vågå opplyser at de ikke ønsker å kommentere straffesaken mot Øygard før det foreligger dom. Arbeiderpartiet sentralt henviser til lederen i Oppland Arbeiderparti for kommentarer. - Nå skal rettssaken gå sin gang, men på bakgrunn av det som har kommet frem så langt skjønner jeg at folk reagerer. Det gjør jeg også. Ordbruken er uakseptabel fra en voksen mann til en ung jente, meddeler leder i Oppland Arbeiderparti, Kjersti Stenseng, til VG.Fremskrittspartiet i Vågå reagerer på det som er kommet frem. - Uansett hva som skjer her er det vi voksne som har ansvaret. Voksne kan ikke si at en 13-åring har styrt oss inn i noe som helst, sier Line Aabakken, som kjenner både Øygard og den fornærmede jenta. Ut i fra det hun har lest fra rettssaken den første uka, mener hun at Øygard ikke kan fortsette som ordfører. - Nei, han er ikke lenger en representant for oss alle sammen. Samtaler og reiser har foregått i arbeidstida, så dette kan ikke en ordfører gjøre, sier Aabakken.Anders Gustav Bjørnsen i Vågå Sp synes det er for tidlig å kreve at Øygard går nå. - Vågå Sp har ikke noen oppfatning nå om hva som skal være Øygards politiske fremtid. Det pågår en straffesak, og det skal føres en himla masse bevis utover det som allerede er lagt frem. Når det er sagt, så er ikke det som er kommet frem i retten i dag direkte forenlig med den ombudsposisjonen en ordfører skal ha, sier Bjørnsen. Fylkesordføreren i Oppland vil ikke si noe om saken. - Jeg vil ikke være med å kommentere en slik sak nå, fordi den er til behandling i retten. Jeg er redd våre utsagn nå kan være med å påvirke utfallet, sier fylkesordfører Gro Lundby. Jøran Ødegård fra Oppland Fremskrittsparti, sier til VG at han synes det fortsatt er for tidlig å begynne å diskutere Øygards politiske fremtid. - Vi må vente til det kommer en avgjørelse fra retten. Ellers synes jeg det blir opp til lokalpolitikerne i Vågå å diskutere disse tingene, sier Ødegård. Professor og valgforsker Frank Aarebrot sier Rune Øygards innrømmelser om griseprat med en mindreårig jente uansett vil skade hans politiske karriere. - Det kan bli svært vanskelig for ham å komme tilbake til politikken etter en slik sak. Selv om han skulle bli frikjent i retten, så er normene i politikken strengere enn i rettssalen. De innrømmelsene han har kommet med trenger kanskje ikke bety noe i retten, men vil skade hans politiske karriere, sier Aarebrot. Likevel er det ikke sikkert at han er ferdig i politikken for all fremtid. Han viser til Terje Søviknes -saken, Frp-politikeren som innrømmet seksuell omgang med en 16 år gammel jente i 2001. - Vi så jo at Søviknes klarte å komme tilbake på et visst nivå, men det tar tid og vil alltid henge ved, sier Aarebrot. VG Nett har ikke lyktes med å få en kommentar fra Rune Øygard.
Det største opposisjonspartiet i Vågå mener Rune Øygard har sviktet innbyggerne i bygda.